
A mediális prefrontális kéreg projekciós neuronjainak szerepe patkányok szociális viselkedésében

A mediális prefrontális kéreg (mPFC) projekciós neuronjai többféle szubkortikális területre vetülnek. Kutatásunkban kétféle projekciós neuront vizsgáltunk projekciós mintázatuk és szociális viselkedésben játszott szerepük szempontjából.

Virális géntranszferrel designer receptorokat fejeztünk ki a mPFC mediális preoptikus területre (MPOA) vetülő neuronjaiban, valamint a prelimbikus és infralimbikus mPFC kalcium/kalmodulin-függő fehérje kináz II (CaMKII) tartalmú neuronjaiban. A preoptikus régióba vetülő infralimbikus neuronok más subkortikális területekre is vetülnek, és serkentésük esetén csökkent a szociabilitás a három kamrás tesztben, de nem változott az állatok direkt interakciója. A CaMKII neuronok erős vetületet adtak a parateniális, mediodorzális és submedius thalamikus magokba, de nem vetültek a hypothalamusba, így a preoptikus területre sem. Az mPFC CaMKII tartalmú sejtjeinek serkentése során csökkent a fajtárssal töltött idő a három kamrás tesztben és szociális interakciók több elemének időtartama a szociális együttlét során.

Az mPFC általunk vizsgált projekciós neuronjainak kemogenetikai manipulációja hatással volt a szociális viselkedésre, ami az adott neuronok szerepére utal a szociális viselkedések szabályozásában. A két eltérő helyre vetülő mPFC neurontípus manipulációjának hatásai különböztek, ami alapján a szociális viselkedéseket eltérő módon szabályozzák, illetve azok eltérő aspektusainak szabályozásában vesznek részt.



